**וסלי סונק** (באנגלית: **Wesley Sonck**; נולד ב-9 באוגוסט 1978) הוא כדורגלן עבר בלגי ששיחק בעמדת החלוץ, וכיום מאמן נבחרת בלגיה עד גיל 19.

סונק החל את הקריירה בר.ו.ד. מולנבק, ופרץ במדיה של גנק, במדיה זכה באליפות בלגיה, זכה פעמיים ברציפות בתואר מלך השערים ואף זכה בנעל הזהב הבלגית. לאחר מספר עונות בהולנד ובגרמניה, חזר סונק לבלגיה למדיה של קלאב ברוז', ועבר במספר מועדונים נוספים במדינה עד לפרישתו ממשחק.

לזכותו של סונק 55 הופעות במדיה של נבחרת בלגיה. בין היתר ייצג סונק את בלגיה בטורניר מונדיאל 2002, ובסך הכול כבש 24 שערים עבור הנבחרת, הממקמים אותו במקום השביעי בטבלת כובשי כל הזמנים של בלגיה.

קריירת משחק
-----------

סונק החל את דרכו בקבוצת ר.ו.ד. מולנבק. הוא החל לשחק במדי הקבוצה הבוגרת בעונת 1997/1998, ועל אף שהיה בן 19 בלבד, היה סונק לחלוץ הראשון של הקבוצה כששותף ב-33 מתוך 34 משחקי הליגה של הקבוצה באותה העונה. סונק תרם 11 שערי ליגה כבר בעונת הבכורה שלו, אך מולנבק סיימה את העונה במקום ה-17, עם נקודה פחות מבוורן שמעליה, ולא הצליחה לשרוד בליגה הבכירה. עם ירידתה של הקבוצה, עזב סונק וחתם במדיה של חרמינל אקרן, שסיימה את העונה במקום השלישי בטבלה. סונק השתלב היטב בהרכבה של אקרן וכבש שבעה שערי ליגה ב-32 הופעות, אך הקבוצה לא הצליחה לחזור למאבקי הצמרת וסיימה עשירית בלבד בטבלה.

לאחר עונה אחת, התאחדה אקרן עם בירסחוט והפכה לקבוצת חרמינל בירסחוט. הקבוצה החדשה עבדה בשיתוף פעולה עם אייאקס אמסטרדם ההולנדית, על מנת לבדוק שחקנים מבטיחים בליגה חלשה יותר מההולנדית. סונק המשיך לשמור על מספרים יציבים, עם 11 שערי ליגה ב-28 הופעות. לפיכך, מעברו בתום העונה לגנק התקבל בהפתעה יחסית, שכן בירסחוט לא יכולה הייתה למכור אותו אם אייאקס הייתה מביעה התנגדות למהלך.

בעונת הבכורה של סונק בגנק, שמר החלוץ על מעמדו כשחקן הרכב, וכבש 13 שערי ליגה ב-32 הופעות. עם זאת, גנק לא הציגה את הרמה המצופה ממנה וסיימה את העונה במקום ה-11 בלבד. בתום העונה הגיע למועדון המאמן סף ורגוסן, ואיתו הפגינה הקבוצה יכולת מרשימה הרבה יותר. עונת 2001/2002 הייתה לעונת שיא עבור סונק, שכבש שלושים שערי ליגה ב-32 הופעות, שיא קריירה אישי שזיכה אותו בתואר מלך השערים וכן בתואר נעל הזהב הבלגית לשנת 2001. כמו כן, בעונה זו זכה סונק בתואר הקבוצתי הראשון בקריירה, כשגנק זכתה באליפות בלגיה בפער שתי נקודות מקלאב ברוז'. גנק הפסידה פעמיים בלבד לאורך כל העונה, ובזכות שלושים השערים של סונק גם הייתה להתקפה הפורייה בליגה. עונה אחר כך שמר סונק על תואר מלך השערים בפעם השנייה ברציפות, כשכבש 22 שערי ליגה (זכה בתואר במשותף עם סדריק רוסל). עם זאת, גנק לא הצליחה לשחזר את הזכייה בתואר וסיימה את העונה במקום השישי בלבד. בסך הכול בשלוש עונות כבש סונק 66 שערי ליגה ב-93 הופעות במדיה של גנק.

לקראת עונת 2003/2004 עזב סונק לראשונה את הליגה הבלגית ועבר לשורותיה של אייאקס אמסטרדם. סונק הגיע כמחליף למידו שעזב את הקבוצה באותו הקיץ. עם זאת, החלוץ המוביל של הקבוצה באותו הזמן היה זלאטן איברהימוביץ', וסונק מצא עצמו מוצב פעמים רבות דווקא בכנף ימין תחת המאמן רונאלד קומאן. סונק התקשה לשמור על יציבות ועל מקומו בהרכב, וסיים את העונה עם תשעה שערי ליגה בלבד ב-25 הופעות. עם זאת, הצליח לזכות באותה העונה באליפות הולנד עם אייאקס, שהייתה לתואר הקבוצתי האחרון בו זכה בקריירה. עזיבתו של זלאטן ליובנטוס בתום העונה פינתה את המקום במרכז ההתקפה בו רצה סונק לשחק, אך הוא שוב מצא עצמו פעמים רבות מתופקד על ידי קומאן באגף, כשאת המקום במרכז תופס ראיין באבל. חוסר היציבות בהרכב הובילה את סונק לעזוב באמצע העונה את אייאקס עם תשע הופעות ליגה ושער בודד, ובסך הכול בעונה וחצי במועדון סיפק סונק עשרה שערי ליגה בלבד ב-34 הופעות.

סונק חתם במדי בורוסיה מנשנגלדבך בינואר 2005, ודרכו במועדון מהבונדסליגה הייתה רצופת פציעות שהשביתו אותו לתקופות ארוכות. במהלך חצי העונה הראשונה שלו בקבוצה סבל סונק בפציעות בברך ובמפשעה, ושיחק רק שבע פעמים בליגה. הוא חזר לכושר והפגין יכולת גבוהה לקראת עונת 2005/2006, אך זו נקטעה בעקבות תיקול חריף של השוער וילפרד בומה במשחק ידידות בין בורוסיה לפ.ס.וו. איינדהובן. סונק שבר שלוש צלעות ונעדר חצי שנה מהמגרשים, ועד לסוף העונה תרם ארבעה שערי ליגה ב-14 הופעות בלבד. סונק החמיץ שלושה חודשים נוספים בפתיחת עונת 2006/2007, לאחר פציעה נוספת בברכו, ולא היה פקטור משמעותי בקבוצה שסיימה את העונה בירידה לבונדסליגה השנייה. בשתי עונות וחצי במדי הקבוצה צבר סונק 28 הופעות ליגה בלבד, בהן כבש שישה שערים.

לקראת עונת 2007/2008, כשהוא עדיין תחת חוזה בבורוסיה, הודיעו המאמן יוס לוהוקאי והמנהל המקצועי כריסטיאן ציגה על כוונתם להיפרד מסונק, שהחל לחפש קבוצה חדשה. סונק החל לחפש קבוצה, ואף היה מועמד למכבי תל אביב, אליה סירב להגיע. לבסוף עבר סונק בהשאלה לקלאב ברוז', ובכך סיים את דרכו מחוץ לבלגיה לאחר ארבע עונות בלבד. לאחר עונת השאלה אחת, חתם סונק בברוז' על חוזה קבוע לשנתיים נוספות. בכל שלוש העונות של סונק בקבוצה, סיימה ברוז' במקום השלישי בטבלה. סונק עצמו היה לחלק משמעותי ברוטציה של הקבוצה, ולראשונה מאז עונת הבכורה באייאקס עבר את סף עשרים הופעות הליגה בעונה אחת. בשלוש עונות בקבוצה כבש סונק 27 שערי ליגה ב-71 הופעות, אך לקראת עונת 2010/2011 עזב את הקבוצה בעקבות סכסוך עם המאמן אדרי קוסטר שנבע מחוסר שביעות רצונו מהמשא ומתן על המשך דרכו, ומהחוסר בדקות משחק בהרכב הפותח.

בעקבות שחרורו מברוז', הצטרף סונק בהעברה חופשית לליירסה מהליגה הבלגית הבכירה לקראת עונת 2010/2011. סונק לא הצליח להטביע חותם בקבוצה ממרכז-תחתית הטבלה, וכבש שמונה שערי ליגה ב-44 הופעות לאורך שתי העונות. הוא שוחרר מהמועדון בקיץ 2012, ונותר ללא קבוצה במשך מספר חודשים, עד שהצטרף לקבוצת ואסלנד-בוורן, אף היא מהליגה הבכירה. הוא שיחק בקבוצה עונה אחת בלבד, אותה סיימה במקום ה-13, וכבש שני שערי ליגה בלבד ב-23 הופעות. סונק פתח את עונת 2013/2014 ללא קבוצה, ורק בינואר 2014 שב לפעילות במדיה של אפלטר-אלכם מהליגות האזוריות. לאחר שלושה חודשים פרש ממשחק פעיל בגיל 36.

### נבחרת בלגיה

סונק ערך את הופעת הבכורה שלו בנבחרת בלגיה תחת המאמן רוברט ואסייחה ב-2 ביוני 2001, כשעלה כמחליף במקום אמיל אמפנזה בניצחון הביתי 3-1 על לטביה במסגרת מוקדמות מונדיאל 2002. ארבעה ימים אחר כך שוב עלה סונק מהספסל, הפעם במקומו של בוב פיטרס בדקה ה-53, ורבע שעה אחר כך כבש את שער הבכורה שלו במדי בלגיה, בדרך לניצחון 4-1 בסיום.

שנה לאחר הופעת הבכורה שלו במדי הנבחרת, זומן סונק על ידי ואסייחה לסגל בלגיה לקראת מונדיאל 2002. במשחקה הראשון של בלגיה בבית מול יפן, עלה סונק מהספסל במהלך המחצית השנייה, בדרך לשוויון 2-2 בסיום. במשחק מול תוניסיה עלה סונק מהספסל כבר במחצית, אך בלגיה שוב כשלה לנצח והנבחרות נפרדו בשוויון 1-1 בלבד. בלגיה פגשה את רוסיה בקרב ישיר על הכרטיס לשמינית הגמר, ובדקה ה-70, במצב של שוויון 1-1, עלה סונק מהספסל. שמונה דקות אחר כך נגח היטב הגבהת קרן משאל וקבע 2-1 לבלגיה, בדרך לניצחון 3-2 בסיום שהעניק לבלגיה את המקום השני בבית. בשמינית הגמר, כמו בשאר משחקי הטורניר, עלה סונק מהספסל לאחר 72 דקות כחילוף התקפי של ואסייחה, אך בלגיה נוצחה 2-0 על ידי ברזיל והודחה מהטורניר.

במסגרת טורניר מוקדמות יורו 2004, היה סונק חלק משמעותי מהנבחרת, וכבש חמישה שערים במהלך הטורניר. בלגיה הודחה בתום שלב הבתים לאחר מאבק צמוד מול ראש הבית בולגריה, שהקדימה את בלגיה בנקודה בלבד, וקרואטיה, שהקדימה את בלגיה בפער שערים. הבלגים נותרו במקום השלישי ולא המשיכו לטורניר הגמר.

מכת הפציעות של סונק הביאה לפיחות במעמדו גם בנבחרת. בין השנים 2005 ל-2007 ערך סונק חמש הופעות בינלאומיות בלבד, כשבלגיה כשלה בטורנירי מוקדמות מונדיאל 2006 ומוקדמות יורו 2008. שובו לבלגיה והמעבר לקלאב ברוז', ביחד עם הקרדיט אותו קיבל מהמאמן רנה ונדרייקן, החזירו את סונק לפעילות בינלאומית משמעותית. הוא כבש שישה שערים במסגרת מוקדמות מונדיאל 2010, כולל שער שהעלה את נבחרתו ליתרון 1-0 על ספרד במסגרת טורניר המוקדמות. בלגיה הפסידה לבסוף 2-1 לספרדים, אך השער של סונק קטע רצף של 710 דקות ללא ספיגה של ההגנה הספרדית.

הופעתו האחרונה של סונק הייתה בהפסד 1-0 לקרואטיה במשחק ידידות ב-3 במרץ 2010. בסך הכול ערך 55 הופעות במדי בלגיה, בהן כבש 24 שערים, המציבים אותו במקום השביעי בטבלת גדולי הכובשים של נבחרת בלגיה בכל הזמנים.

קריירת אימון
------------

באוגוסט 2017 התמנה סונק לתפקיד מאמן נבחרת בלגיה עד גיל 18. הוא החליף בתפקיד את גרט ורהיין, ששימש עד אז כמאמן הנבחרות עד גיל 19 ועד גיל 18 במקביל, הודיע כי אימון שתי הנבחרות במקביל היא משימה קשה מדי, ובכך יכול היה להתרכז בנבחרת אחת בלבד.

תארים
-----

גנק
* אליפות בלגיה: 2001/2002

אייאקס
* אליפות הולנד: 2003/2004

תארים אישיים
* נעל הזהב הבלגית: 2001
* מלך השערים של הליגה הבלגית (2): 2001/2002, 2002/2003

סטטיסטיקות
----------

### מועדונים

| עונה | קבוצה | ליגה | בליגה |
| --- | --- | --- | --- |
| הופעות | שערים |
| 1997/1998 | ר.ו.ד. מולנבק | בלגיהבלגיהליגת העל הבלגית | 33 | 11 |
| 1998/1999 | חרמינל אקרן | בלגיהבלגיהליגת העל הבלגית | 32 | 7 |
| 1999/2000 | חרמינל בירסחוט | בלגיהבלגיהליגת העל הבלגית | 28 | 11 |
| 2000/2001 | גנק | בלגיהבלגיהליגת העל הבלגית | 32 | 13 |
| 2001/2002 | 32 | 30 |
| 2002/2003 | 29 | 23 |
| 2003/2004 | אייאקס אמסטרדם | הולנדהולנדליגת העל ההולנדית | 25 | 9 |
| 2004/2005 | 9 | 1 |
| 2004/2005 | בורוסיה מנשנגלדבך | גרמניהגרמניהבונדסליגה | 7 | 2 |
| 2005/2006 | 14 | 4 |
| 2006/2007 | 7 | 0 |
| 2007/2008 | קלאב ברוז' | בלגיהבלגיהליגת העל הבלגית | 21 | 6 |
| 2008/2009 | 28 | 14 |
| 2009/2010 | 22 | 7 |
| 2010/2011 | ליירסה | בלגיהבלגיהליגת העל הבלגית | 22 | 6 |
| 2011/2012 | 22 | 2 |
| 2012/2013 | ואסלנד-בוורן | בלגיהבלגיהליגת העל הבלגית | 23 | 2 |
| סך הכל קריירה | 386 | 148 |

### נבחרת לאומית

| נבחרת בלגיה |
| --- |
| שנה | הופעות | שערים |
| 2001 | 7 | 1 |
| 2002 | 13 | 5 |
| 2003 | 8 | 6 |
| 2004 | 6 | 2 |
| 2005 | 0 | 0 |
| 2006 | 3 | 1 |
| 2007 | 2 | 1 |
| 2008 | 8 | 6 |
| 2009 | 7 | 2 |
| 2010 | 1 | 0 |
| סה"כ | 55 | 24 |

קישורים חיצוניים
----------------

ויקישיתוף מדיה וקבצים בנושא **וסלי סונק** בוויקישיתוף
* וסלי סונק, ברשת החברתית אקס (טוויטר)
* וסלי סונק, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל המאמן, באתר Transfermarkt

| כדורגלן השנה בבלגיה |
| --- |
| 

|  |
| --- |
| 1984: קולמנס • 1985: קולמנס • 1986: קולמנס • 1987: לוסאנו • 1988: דחרייזה • 1989: אמרס • 1990: דחרייזה • 1991: שיפו • 1992: אלברט • 1993: זטרברג • 1994: סטאלנס • 1995: דחרייזה • 1996: ניליס • 1997: זטרברג • 1998: זטרברג • 1999: אולארה • 2000: דחרייזה • 2001: באסג'ו • 2002: סונק • 2003: סימונס • 2004: דינדאן • 2005: קומפני • 2006: בוסופא • 2007: טצ'יטה • 2008: יובאנוביץ' • 2009: בוסופא • 2010: בוסופא • 2011: פרישיץ' • 2012: סוארס • 2013: באקה • 2014: אזאר • 2015: ואסקס • 2016: האני • 2017: טילמנס • 2018: פנאקן • 2019: פנאקן • 2020: *לא הוענק* • 2021: אונואצ'ו • 2022: אונדב • 2023: טרזור |

 |

| מלך השערים של ליגת העל הבלגית |
| --- |
| 

|  |
| --- |
| 1959: וגריה • 1960: וגריה • 1961: וגריה • 1962: סטוקמן • 1963: וגריה • 1964: ון הימסט • 1965: קולונבאל • 1966: ון הימסט • 1967: מולדר • 1968: ון הימסט וקלאסן • 1969: נוג' • 1970: אמריך • 1971: קוסטדה • 1972: למברט • 1973: רנסנברינק ורידל • 1974: לדינסקי • 1975: רידל • 1976: פוסטהומוס • 1977: ואן דר אלסט • 1978: ניקל • 1979: אלברט • 1980: ונדנברג • 1981: ונדנברג • 1982: ונדנברג • 1983: ונדנברג • 1984: קלסן • 1985: מרטנס • 1986: ונדנברג • 1987: גודיונסן • 1988: סוורינס • 1989: קרנצ'ביץ' • 1990: פרינה • 1991: ונדנברג • 1992: ובר • 1993: וובר • 1994: וובר • 1995: וידמאר • 1996: סטאניץ' • 1997: שפהאר • 1998: סטרופאר • 1999: קולר • 2000: ברוגנו וארסט • 2001: רדזינסקי • 2002: סונק • 2003: רוסל וסונק • 2004: פירוני • 2005: ג'סטרוביץ' • 2006: דוסונמו • 2007: סטרשלה • 2008: אקפלה • 2009: רואיז • 2010: לוקאקו • 2011: פרישיץ' • 2012: פרבט • 2013: באקה • 2014: אל-חרבאווי • 2015: מיטרוביץ' • 2016: פרבט • 2017: טאודורז'יק • 2018: אל-חרבאווי • 2019: אל-חרבאווי • 2020: מבוקאני • 2021: אונואצ'ו • 2022: אונדב • 2023: קויפרס |

 |

| זוכי נעל הזהב הבלגית |
| --- |
| 

|  |
| --- |
| 1954: קופנס • 1955: ון ברנדט • 1956: מאס • 1957: ז'וריון • 1958: סטורמה • 1959: אוליסלאגר • 1960: ון הימסט • 1961: ון הימסט • 1962: ז'וריון • 1963: ניקולאי • 1964: פויס • 1965: ון הימסט • 1966: ון מואר • 1967: בון • 1968: פולויניס • 1969: ון מואר • 1970: ון מואר • 1971: ואנדנדאלה • 1972: פיוט  1973: מרטנס • 1974: ון הימסט • 1975: בוסקאמפ • 1976: רנסנברינק • 1977: קולס • 1978: פפאף • 1979: יאנסנס • 1980: קולמנס • 1981: ונדנברג • 1982: גרטס • 1983: ורקאוטרן • 1984: שיפו • 1985: קולמנס • 1986: קולמנס • 1987: פרודום • 1988: קלייסטרס • 1989: פרודום • 1990: ואן דר אלסט  1991: דחרייזה • 1992: אלברט • 1993: זטרברג • 1994: דה בילדה • 1995: אוקון • 1996: ואן דר אלסט • 1997: זטרברג • 1998: סטרופאר • 1999: סטאלנס • 2000: קולר • 2001: סונק • 2002: סימונס • 2003: דינדאן • 2004: קומפני • 2005: קונסייסאו • 2006: בוסופא • 2007: דפור • 2008: ויטסל • 2009: יובאנוביץ' • 2010: בוסופא • 2011: סוארס • 2012: מבוקאני • 2013: אזאר • 2014: פראט • 2015: קומס • 2016: איסקיירדו • 2017: וורמר • 2018: ונאקן • 2019: ונאקן • 2020: רפאלוב • 2021: אונואצ'ו • 2022: מיניולה |

 |

| **נבחרת בלגיה – מונדיאל 2002** |
| --- |
| 1 דה פליגר • 
2 דפלנדרה • 
3 דה בוק • 
4 ואן מאייר • 
5 ואן קרקהובן • 
6 סימונס • 
7 וילמוטס • 
8 חור • 
9 סונק • 
10 ואלם • 
11 ורהיין • 
12 ואן דר היידן •
13 ואנדנדריסחה • 
14 ורמנט •
15 פיטרס •
16 ואן בויטן •
17 אנגלברט •
18 ונדרהאחה •
19 טיס •
20 סטרופר •
21 בופין •
22 אמפנזה •
23 הרפול •
מאמן: ואסייחה | בלגיהבלגיה |